Cristian Popescu Piedone, amenințat să se retragă din cursa pentru Primăria Capitalei
Cristian Popescu Piedone a spus că se așteaptă inclusiv să fie arestat. Edilul Sectorului 5 din Capitală a afirmat însă că nu se va retrage din cursa pentru Primăria Capitalei. Acesta a mărturisit, de asemenea, că este o presiune uriașă și asupra familiei sale.
"Cred că m-am săturat să tot repet: nu mă voi retrage, merg până la capăt! Mă amenință, mă înjură, mă umilesc! Dar eu duc, că am spatele bătătorit de ura lor. Cetățenii știu cine sunt, ei m-au făcut puternic să rezist la ura lor. Gata cu batjocura! Suntem mulți și nu ne puteți reține! Că vă convine sau nu, suntem mulți și nu ne puteți opri sub nicio formă.
Vin tot felul de zvonuri, tot felul de chestii. Este o presiune uriașă asupra mea și a familiei mele! Credeți că eu trăiesc într-un glob de sticlă, credeți că eu nu văd? Dacă mă duc în prăpastie credeți că mă întorc de pe buza prăpastiei? Nu mă întorc de pe buza prăpastiei, voi merge înainte.
Ce să faceți? Să mă aresteze, ce să facă? Eu de când am anunțat candidatura merg pe cioburi, aceste partide care nu au putut crea un candidat, credeți că nu mi-ar da și sângele, dacă ar putea? Singur că ar face asta, pentru că ei sunt neputincioși. Coșmarul cetățenilor se termină pe 9 iunie, al lor abia atunci începe!", a declarat el pentru Antena 3 CNN.
Piedone nu cedează în fața amenințărilor
Nu este pentru prima dată când Cristian Popescu Piedone spune că a fost amenințat după ce și-a anunțat candidatura la Primăria Capitalei. Potrivit lui, scopul acestor acțiuni ar fi fost intimidarea sa, în încercarea de a-l determina să se retragă din cursa electorală.
Liderul Partidului Umanist Social Liberal (PUSL) a afirmat recent că și-a oficializat candidatura pentru Primăria Capitalei. Primarul din Sectorul 5 a dorit să-și exprime și critica față de coaliția de guvernare, pe care o acuză că "nu a reușit să stabilizeze situația din București".
De asemenea, acesta afirmă că i s-a sugerat să nu-și depună candidatura până în ultima clipă. Piedone susține că s-a confruntat cu mai multe amenințări și i s-ar fi sugerat să se retragă, invocându-se beneficiile pentru el și familia sa.
Liderul PUSL afirmă că aceste sugestii au venit atât sub formă de mesaje, cât și prin intermediul unor "mesageri" anumiți. Cristian Popescu Piedone a subliniat că se consideră "exponentul nedreptății în România".
Edilul și-a încheiat comunicatul printr-o notă de ironie sumbră. El a spus că se simte "sub observația" unor posibili "lunetiști" de pe acoperișul casei sale.
Piedone, pe primul loc în preferințele bucureștenilor
Conform unui sondaj comandat de actualul primar general, Nicușor Dan, Cristian Popescu Piedone a ieșit pe primul loc în preferințele electoratului.
Piedone a dezvăluit și lista candidaților PUSL pentru primăriile sectoarelor din București, în cadrul unei conferințe de presă desfășurate duminică.
În locul său la Primăria Sectorului 5, Piedone a anunțat că va candida fiul său, deputatul Vlad Popescu Piedone. Lista completă a candidaților PUSL este următoarea:
- Sectorul 1 – Liviu Negoiță;
- Sectorul 3 – Vasile Negrilă;
- Sectorul 4 – îl susține pe actualul primar Daniel Băluță;
- Sectorul 5 – Vlad Popescu Piedone;
- Sectorul 6 – Bogdan Pintileasa.